
Industria românească e falimentară 
din cauza prețului energiei și al 


gazului. Cele mai scumpe din UE 
e: 

Preţurile energiei electrice pentru consumatorii non-casnici din 
banda 20-499 MWh (industriali), spre exemplu, pentru o brutărie 
medie sau un spital, sunt cele mai mari în România, comparativ cu 
media UE sau cu o serie de state din imediata vecinătate, se arată 
într-un proiect de strategie industrială al Ministerului Economiei. 
Şi preţul gazelor naturale este printre cele mai mari pentru 
consumatorii non-casnici din România, deşi se află pe un trend 
descendent. Documentul guvernamental mai arată că industria 
din România a fost mai afectată decât în alte ţări europene de 
creşterea preţului energiei. 


La gazele naturale, preţurile au crescut de 2,7 ori (chiar mai mult 
în cazul marilor consumatori, respectiv de 3,2 ori), nivelul acestora 
fiind cu 44% peste media europeană. 

La energia electrică, preţurile pentru clienţii non-casnici s-au 
majorat de 2,4 ori (de 1,9 ori în cazul marilor consumatori), 
situându-se, şi de această dată, peste media europeană (cu 44%, 
respectiv cu 11%). 

România riscă să nu mai aibă industrie 
competitivă din cauza preţului la energie 
electrică 


România riscă să nu mai aibă industrie competitivă şi să se 
confrunte cu probleme economice şi sociale grave, dacă nu se iau 
măsuri pentru a sprijini consumatorii industriali de energie, se 
arată în documentul guvernamental. 


Preţul energiei în România este printre cele mai mari din Europa, 
fiind depăşit doar de ţări care sunt net importatoare de energie. 
Producătorii din aceste sectoare subliniază că industria 
românească nu poate reflecta această creştere în preţul 
produselor sale, deoarece acestea sunt tranzacţionate pe burse 
internaţionale, unde preţul este determinat de companii care 
produc în ţări cu preţuri mult mai mici ale energiei. 


Industria din România a fost mai afectată 
decât în alte ţări europene 


Potrivit Ministerului Energiei, ţintele ambiţioase de tranziţie verde 
şi digitală a industriei vor pune o presiune fără precedent asupra 
tuturor sectoarelor industriale, nu doar asupra celor care au fost 
afectate substanţial în ultimii trei ani, cum sunt industriile energo- 
intensive, ori industriile dependente de componente electrice. 


Criza energetică din perioada 2021-2023, declanşată în urma 
manipulării pieţei gazelor de către Rusia şi apoi de invadarea 
Ucrainei, a afectat industria din România mai mult decât în alte 
state europene. Aceasta şi în condiţiile în care preţurile au ajuns să 
fie mai mari decât în alte state. 


Principalele domenii afectate de saltul cotaţiilor energetice 
internaţionale au fost cele cu un consum energetic ridicat, în 
special industria chimică, unde producţia a scăzut cu 6% la nivelul 
UE, în 2022, şi metalurgia, care a înregistrat o reducere a 
producţiei de 4%. În cazul României, scăderile din aceste două 
indistrii au fost şi mai dramatice: 22% şi 15%. 


Preţurile din România la energie și gaze mai 
mari și pe bursă, încă de dinainte de criza 
energetică 


HotNews.ro a scris în mai multe rânduri că preţurile la energia 
electrică şi gazele naturale din România sunt mai mari decât în 


restul Europei, atât la consumatorul final, cât şi pe pieţele spot. 
Până acum, autorităţile române nu au explicat motivele. De 
exemplu, HotNews.ro a solicitat Ministerului Energiei, în urmă cu 
câteva săptămâni, să explice de ce cotaţiile la energia electrică şi 
gazele naturale de pe pieţele spot din România sunt mai ridicate 
decât în celelalte ţări europene şi nu a primit niciun răspuns. 


La energia electrică, de multe ori, preţurile de pe piaţa spot din 
România sunt cu 10% până la 50% mai mari faţă de cele pe pieţele 
vestice, Germania sau Polonia, de exemplu. 


La gaze, aceeaşi situaţie, prețurile de pe piaţa spot sunt în mod 
constant mai mari decât cele de pe bursa TTF din Amsterdam, în 
medie cu 2 euro / MWh mai mari. 


Preţurile de pe piaţa spot din România erau mult mai mari şi 
înainte de criza energetică, mai ales la electricitate. Dacă în ţările 
vestice, un MWh de energie costa 50 euro, în România acesta 
depăşea constant 200 euro / MWh. Preţurile erau uriaşe, înainte de 
criză, din cauză că producătorii de electricitate se aliniau la nivelul 
Complexului Energetic Oltenia, care vinde cea mai scumpă 
energie. Erau manevre pe piaţă încurajate de către statul român 
pentru a menţine în viaţă, artificial, cel mai scump producător de 
electricitate din România. 

